ไอเอ็มเอฟชี้เศรษฐกิจไทยปีนี้โต 7.5%
ไอเอ็มเอฟชี้เศรษฐกิจไทยปีนี้โต 7.5% ปีหน้า 4% ตามการฟื้นตัวของเศรษฐกิจและการเมืองดีขึ้น หนุนทางการลดเม็ดเงินกระตุ้นเศรษฐกิจและทยอยปรับขึ้นดอเบี้ยนโยบาย
15 ต.ค. 2553

ไอเอ็มเอฟชี้เศรษฐกิจไทยปีนี้โต 7.5% ปีหน้า 4% ตามการฟื้นตัวของเศรษฐกิจและการเมืองดีขึ้น หนุนทางการลดเม็ดเงินกระตุ้นเศรษฐกิจและทยอยปรับขึ้นดอเบี้ยนโยบาย
ธนาคารแห่งประเทศไทย (ธปท.) รายงานผลการประเมินทบทวนเศรษฐกิจไทยของคณะกรรมการบริหารของกองทุนการเงินระหว่างประเทศ (ไอเอ็มเอฟ) ที่ทำการประเมินไปเมื่อวันที่ 17 ก.ย.ที่ผ่านมาว่า ไอเอ็มเอฟคาดว่าเศรษฐกิจไทยปีนี้จะขยายตัวที่ระดับ 7.5% และปี 2554 ขยายตัว 4% โดยอัตราเงินเฟ้อยังคงอยู่ในระดับต่ำ ขณะดียวกันเศรษฐกิจไทยก็สามารถฟื้นตัวจากผลกระทบของวิกฤตเศรษฐกิจโลกและปัญหาความไม่สงบทางการเมืองได้อย่างดี สอดคล้องกับการดำเนินนโยบายภาครัฐที่มีประสิทธิภาพ การฟื้นตัวของอุปสงค์ของตลาดส่งออก และพื้นฐานเศรษฐกิจที่เข้มแข็ง เป็นปัจจัยสำคัญที่ทำให้ภาคส่งออกสามารถฟื้นตัวและส่งผลต่อไปสนับสนุนการฟื้นตัวของอุปสงค์ภายในประเทศในระยะต่อไป 
อย่างไรก็ตาม ไอเอ็มเอฟ มองว่าว่าไทยยังมีปัจจัยเสี่ยง ในด้านการฟื้นตัวที่ช้ากว่าประเทศที่พัฒนาแล้ว และยังมีความไม่แน่นอนทางการเมือง ที่อาจส่งผลกระทบต่ออุปสงค์ในประเทศ และภาครัฐยังมีความท้าทายที่จะปรับนโยบายให้เข้าสู่ระดับปกติเอื้อให้เศรษฐกิจสามารถฟื้นตัวได้ภายใต้ความผันผวนของเศรษฐกิจโลกด้วย อย่างไรก็ดีไอเอ็มเอฟเห็นด้วยกับการทยอยปรับลดเม็ดเงินที่ใช้ในการกระตุ้นเศรษฐกิจของรัฐบาล และเห็นด้วยกับการตัดสินใจปรับขึ้นอัตราดอกเบี้ยนโยบายที่อยู่ในระดับต่ำมากในช่วงที่ผ่านมา 
ทั้งนี้ ในระยะกลางไอเอ็มเอฟเห็นควรสนับสนุนแผนปฏิรูปของภาครัฐในการปรับปรุงโครงสร้างพื้นฐาน และพัฒนาภาคการเงิน การลดข้อจำกัดในระบบการเงินที่เป็นอุปสรรคต่อการลงทุน เพื่อช่วยเพิ่มศักยภาพการเติบโตทางเศรษฐกิจ